钦定古今图书集成/明伦汇编/宫闱典/第037卷 > 元宗王皇后
## 钦定古今图书集成/明伦汇编/宫闱典/第037卷 > 元宗王皇后

按《唐书后妃传》：元宗皇后王氏，同州下邽人，梁冀州
刺史神念之裔孙。帝为临淄王，聘为妃，将清内难，预
大计，先天元年，立为皇后。久无子，而武妃稍有宠，后
不平，显诋之。然抚下素有恩，终无肯谮短者。帝密欲
废后，以语姜晈，晈漏言，即死。后兄守一惧，为求厌胜。
浮屠明悟教祭北斗，取霹雳木刻天地文及帝讳，合
佩之，曰：“后有子，与则天比。”开元十二年，事觉，帝自临
劾有状，乃制诏有司：“皇后天命不祐，华而不实，有无
将之心，不可以承宗庙，母仪天下，其废为庶人，赐守
一死。”始，后以爱弛不自安，承间泣曰：“陛下独不念阿
忠脱紫半臂，易斗面，为生日汤饼耶？”帝悯然动容。阿
忠，后呼其父仁晈云。繇是久乃废。当时王𬤇作《翠羽
帐赋》讽帝，未几卒，以一品礼葬。后宫思慕之，帝亦悔。
宝应元年，追复后号。

按《旧唐书》本传：后父仁晈，为太仆卿，累加开府仪同
三司，邠国公。符厌事发，上亲究之，皆验。开元十二年
秋七月己卯，下制曰：“皇后王氏，天命不祐，华而不实，
造起狱讼，明扇朝廷，见无将之心，有可讳之恶，焉得
敬承宗庙，母仪天下？可废为庶人，别院安置。刑于家
室，有愧昔王，为国大计，盖非获已，守一赐死。”